user
Luggooyada Aragtaye Liibaanta Ma Daristeen
Xalqadii 7-aad?


assistant
Luggooyada Aragtaye Liibaanta Ma Daristeen

Xalqadii 7-aad
_____________________________Sheekadu waxa ay inoo maraysay, runtii waa hadal dheer oo haddana dareen taabad ah, macne ahaan iyo nuxur ahaana cad. Intaa ay ila hadlaysay marna qudha maan bixin, meel kalena uma jeesan, waan dhuuxay hadalkeedii.

Markii ay intaa i tidhi ayay Hoodi way yar aamustay, xoogna ii soo fiirisay sida qof ka safraya oo daqiiqadihii u danbeeyay la joogo oo kale. Anigii baa ka yar naxay sida ay iigu jeedo, dhakhaatiirtu maba khajilaan miyaa, baan hoosta ka leeyahay.
Hooda walaalo aad baad u mahadsan tahay, anba waan ku faraxsanahay barashadaada iyo waqti la qaadashadaadda, kadiska casuumadda aad ii samaynaysay wax aan kaga mahadceliyo garan maayo, se Eebbe miisaanka xasanaadka ha kuugu daro, ayaan Hooda ku idhi.

Marka laga yimaado iyadu in ay doonaysay in aan la sii joogo, aniga laftigayga ayaa jeclaysanayay aragtideeda iyo hadalkeeda macaan, indhaha ayaa kolba iigu yar doogsanayay eegiddeeda, dhagahuna waxa ay ku raaxaysanayeen codkeeda macaan. Hooda muuqaal ahaan haddii aan idiin sifeeyo, waa inan dherer xigta, kubab waaweyn, dhexyar, jidhkeedu isu dheelli tiran yahay hilib iyo feedhoba, waji dhexe oo san dheer, ilko simanoo labada fool dabar leeyihiin, cirrid dhuxusha ka madaw, indho waaweyn, buro yar oo madaw ay sanka kaga taal.

Muuqaalka quruxda badan iyo suuradda Ilaahay siiyay, waxa u dheer labbiska iyo cadarada ay isticmaasho oo soo jiidasho gaar ah iyaguna leh. Waxa u sii dheer akhlaaq wacan, cod deggan oo xabeeb yar leh, asturnaan iyo ka fiirsasho.

Walow uu wakhtigu is gurayo oo anu na sugayn, annana waan kala tagi la' nahay, weli fadhigii ayaan sidii u fadhinaa, se waxa ay u eg tahay in aan is macasalaamayn doono oo aan kala hoyan doono. Labadayadaba midba midka kale ayuu eegayaa, midna hadal afkiisa kama soo baxayo kaliya waan is daawanaynaa.

Hoodi way kacday, wayna iga yara baxday.
Cabbaar yar kadib ayay ii soo laabatay iyada oo kaadow sida, hortayda miis yaala inta ay dhigtay ayay i soo hor istaagtay, juuq iima odhane dareenkayga ayay eegtay, way qiyaasatay, tolow ma wadnaha dhugtaa ku haya ayay maqlaysaa ayaan niyadda iska idhi. 
Way soo qaaday kaadowgii, "Hoo Maxamed haddiyadan qaado, illaa aad gurigii tagtona ha furin, waliba iyada oo lagula joogo ha furine adoo kaligaa ah fur." 

Ayay Hoodo igu tidhi. Haye walaal, laakiin maxaad sidaas oo dhan isugu dhibtay walaal, hawshaas oo dhan isu galisay, ayaan ku idhi Hoodo.
Hoodo: "Maya Maxamedoow waxani waxba maaha, adaa ka qiimo badan, waxaa iyo ka badan waad u qalantaa."
Waan khajilay anigii, wax aan ku hadlona waan garan wayay, aad baa u mahadaan tahay walaalo qaali ayaan ku idhi.

Mar dhexe oo ay iga yara baxday ayay kaadowgan dalabtay, cabbaar kadibna waa loo keenay, anigu se ma ogayn mana dareemin in bixidaas wax ku hoos laaban yihiin iyo in ay hawlo waaweyn bannaanka ka soo fulinayso. Inan gacan fudud ayaa markiiba soo qaaday, ka hor inta aanay qolkeeda dhigin

Anigu waxan isweyddiiyay oo maankayga ka guuxaya su'aalo dhawra, Hoodi xagee bay hadyadda degdega ah ka soo qaaday? Sidee bay ugu diyaarisay degdegan? Ma cid kalaay u dirsatay intii aan wada fadhinay ugu maqnayd? Sidee, sidee, sidee, ayaa igu badatay, waan la yaabay runtii hadyadda kadiska ah, kulamana dhacayo in aan weyddiintaas weyddiiyo.

Hoodo: "Waa xilli danbe, waan dareensanahay in aan aad ku habsaamiyay caawa, waad iga raalli ahaanaysaa walaalo. Waxa aan inoo rajaynayaa maalmo badan oo qurux badan iyo wakhtiyo wanaagsan oo aan wada qaadano. Kolay caawa kadis bay ahayd, sheekadeennuna is barasho uun bay ahayd, waxa aan rajaynayaa in aan tallaabo hore u sii qaadi doono, la jaanqaadi doono isbeddelka nololeed ee ifka guudkiisa ka dhacaya maalin walba."
Aniga: Maya walaal waa caadi waxbana ima jeedine, insha Allah walaal maalmo badan oo khayr leh ayaan inoo rajayn anna.

Hoodo: "Haye walaalo inna keen aan ku sii dhoweeyee, kolay caawa ku habsaamiyee."
Aniga: Aan ku sii dhoweeyo aaa aa! Hooda maya walaal waa caadi waxba iskuma jirnee iska joog, luuqa haddaan ka baxo oo sakaddaasna ka laabto waan joogaa xaafaddiiye.
Hoodo: "Maya Maxamed aniga oo xaafadda ku hor dhigi, maxaa luuq madaw iyo sakaddaas ku marinaya xilligaas, weliba aan anigu sababta leeyahay, isug aan soo qaadee furaha gaadhiga."
Aniga: Hoodo, maya walaal iska daa waa caadiye ha is kalifinne, intani wax gaadhi loo qaato maahee!
Hoodo: "Maya Maxamed i sug waxaasi ma jirtee aan furaha soo qaato."
Iyada oo aan jawaabba iga sugin ayay ka baxday qolkii Hoodi, furihiina soo qaaday isla markiiba, kiishna inta ay soo qaaday iigu riday haddiyaddii ay i siisay.

Hooda: "Inna mari Maxamed haddaba, aan xaafadda ku soo dhigee."
Aniga: Haye walaalo.
Waan soo baxnay, gaydhkii bay ka saartay gaadhigii oo albaabkiina soo xidhay, anna gaadhigii baan fuulay shirkii hore, way soo gashay oo na wadday Hoodi.
Isla markiiba gurigii ayaan soo gaadhnay, nalalkii hore ee ifayay ayay bakhtiisay Hoodi, si aan isku maca salaamayno.

Hoodi waxa ay ii sheegtay in maalmaha sabtida illaa arbacada ay shaqayso galinka hore iyo kan danbeba, gurigana ay timaado 8da illaa 9ka habeenimo meelahaas, laakiin maalmaha khamiista iyo jimcaha ay firaaqo tahay labada galinba. Sidoo kale, waxa ay ii sheegtay in aanay asxaab iyo waxaas lahayn marka laga yimaado kuwa goobta shaqada oo ay uun shaqadaas ku kulmaan iyagana, maalmaha ay fasaxa tahayna ku qaadato guriga siiba akhriska iyo jimicsiga oo ay ku dhex samayso guriga dhexdiisa.

Hoodo: "Haye Maxamedoow wakhtigaa ina ciilaye, goor gaaban hadalkeedna gaabane, maxaynu ku kala tagnaa bay kula tahay!"
Aniga: "Hooday adaa iga aftahansane adaa taas garanaya.
Hoodo: "Kkk ha i hoos dhigine waxba kaama aftahansaniye, kolay waa xilli danbe iska seexo caawa, barri ha inoo ahaato insha Allah markaasaynu soo wada hadli doonaa."
Aniga: Haye walaalo, laakiin dee ana aan ku sii dhoweeyo!
Hoodo: "Kkkk Maxamedoow maxaa tidhi, anna waxan is leeyahay illaa inta albaabka laga furayo xitaa gaadhiga furaha ha ku rogin, adna sii dhoweyn baad ka sheekayne, anoo ku arkaya orodoo guriga gal."
Aniga: Oo waxaagu waa ka darro dibi dhal, anigu waan joogaa xaafaddayadiiye bal adigu is ilaali, Ilaahay haku ilaashee walaalo.
Hoodi: "Haye walaalo aamiin, garabkaaga habeen wanaagsan, hurdo caafimaad leh baan kuu rajayn iyo kulan danbe oo xiiso leh.
Aniga: Haye walaalo garabkaaga, adna nabadgal.

Albaabkayagii ayaan iska garaacday, Hoodi weli gaadhigii furaha kuma rogin illaa la iga furayay albaabka, markaas ayay ka dhaqaaqday meeshii. Gudihii ayaan galay aniga oo sita kaadowgaygii, inankii albaabka iga furay uun baa i weyddiiyay, "Waa maxay waxan culus ee aad caawa sidataa?" Maadaama oo aan kiish ku sitay ma muuqaan kaadowgu. 
Waa alaab, ayuun baan ugu jawaabay, illeen waxa aan xasuusnahay ballantii Hoodee.